यह मानने वालों की कमी नहीं है कि कश्मीर के मौजूदा संकट के पीछे पाकिस्तान का हाथ है। पिछले दिनों संसद में हुई बहस के दौरान गृह मंत्री राजनाथ सिंह ने और स्वाधीनता दिवस पर लाल किले से प्रधानमंत्री ने भी कहा कि कश्मीर में जो कुछ हो रहा है उसके लिए पाकिस्तान जिम्मेदार है। केंद्र में सत्ताधारी दल और उसके सहोदर संगठनों की ओर से कहा जा रहा है कि पाकिस्तान को सबक सिखाए बगैर कश्मीर का मसला हल नहीं होगा। सबक से उनका आशय युद्ध से है। ऐसी बातें करने वाले यह भूल जाते हैं कि भारत की तरह पाकिस्तान भी परमाणु शक्ति-संपन्न देश है। इसलिए हवा में चाहे जितनी तलवारें भाँज ली जाएँ, दोनों मुल्कों के बीच औपचारिक युद्ध अब असंभव है। दोनों मुल्कों के हुक्मरान अगर इसके लिए तैयार भी हो जाएँ तो अमेरिका और चीन उन्हें ऐसा करने नहीं देंगे। दोनों के अपने-अपने हित पाकिस्तान से जुड़े हुए हैं। इसलिए वे दोनों देशों को न तो युद्ध की इजाजत देंगे और न ही कश्मीर मसले पर भारत के पक्ष में पलड़ा झुकने देंगे।